หุ้นทิ้งดิ่งลบ12.27จุด
หุ้นไทยถูกเทขายท้ายตลาดฉุดดัชนีร่วง 12.27จุด ปิดที่ 1,518.05จุด มูลค่า 58,242.09 ล้านบาท
27 ก.พ. 2556

หุ้นไทยถูกเทขายท้ายตลาดฉุดดัชนีร่วง 12.27จุด ปิดที่ 1,518.05จุด มูลค่า 58,242.09 ล้านบาท 
ดัชนีตลาดหลักทรัพย์แห่งประเทศไทย วันที่ 27 ก.พ. แม้ว่า จะรีบาวด์ในตอนเช้าขึ้นไปสูงสุดที่ 1,538.23 จุด  และพยุงตัวสลับบวกลบอยู่ในกรอบแคบๆ ได้ตลอดวัน แต่ในช่วงครึ่งชัวโมงสุดท้ายของการซื้อขายถูกเทขายอย่างหนักกดดัชนีร่วงลงไปปิดที่ 1,518.05 จุด ลดลง 12.27 จุด หรือ 0.80% ใกล้จุดต่ำสุดของวันที่ 1,518.02 จุด มูลค่าการซื้อขาย 58,242.09 ล้านบาท
นายปริญทร์ กิจจาทรพิทักษ์ บริษัทหลักทรัพย์ (บล.) เคทีบี (ประเทศไทย) กล่าวว่า ตลาดหุ้นไทยไม่มีปัจจัยใหม่เข้ามากระตุ้นตลาด ผสมกับการซื้อขายเก็งกำไรระยะสั้น หรือ เดย์เทรด ที่จะเทขายทำกำไรออกมาในช่วงสิ้นวัน จนทำให้ดัชนีร่วงลงอย่างรุนแรง 
"ที่บริเวณแนวต้าน 1,550 จุด น่าจะผ่านไปได้ยาก เพราะไม่มีปัจจัยบวกใหม่ๆ ออกมา ดังนั้นเมื่อราคาปรับเพิ่มขึ้นจะถูกขายทำกำไรออกมา ซึ่งความผันผวนแบบนี้จะอยู่ต่อไปอีกหลายวัน" นายปริญทร์ กล่าว
นายรักพงศ์ ไชยศุภรากุล ผู้จัดการส่วนวิจัยและเศรษฐกิจกลยุทธ์ บล.เคจีไอ (ประเทศไทย) กล่าวว่า ปัจจัยพื้นฐานของตลาดหุ้นไทยยังไม่มีอะไรเปลี่ยน แต่ระยะสั้นๆ นี้ตลาดหุ้นไทยใกล้หมดปัจจัยบวกแล้ว ขณะที่นักลงทุนต่างชาติทยอยขายหุ้นเพื่อล็อกกำไร  แต่แรงขายในช่วงท้ายตลาดวันนี้คาดว่า จะเป็นแรงขายจากนักลงทุนสถาบันในประเทศมากกว่าต่างประเทศ
มูลค่าซื้อขาย 5 อันดับหลักทรัพย์UMI ปิดที่ 33.00 บาท +3.00 บาท หรือ +10.00% มูลค่า 1,705.86 ล้านบาท LH ปิดที่ 12.20 บาท +0.50 บาท หรือ +4.27% มูลค่า 1,572.70 ล้านบาทBLAND ปิดที่ 2.10 บาท -0.06 บาท หรือ -2.78% มูลค่า 1,471.83 ล้านบาทCPALL ปิดที่ 46.75 บาท ไม่เปลี่ยนแปลง มูลค่า 1,437.55 ล้านบาทPTT ปิดที่ 341.00 บาท -3.00 บาท หรือ -0.87% มูลค่า 1,435.14 ล้านบาท